Tvö hundruð og fimmtíu bílar hafa verið sýruþvegnir og tilkynnt hefur verið um tjón á 70 húsum eftir að sement gaus úr tanki Sementsverksmiðjunnar á Akranesi fyrr í mánuðinum. Talið er að meira sement hafi losnað út í andrúmsloftið en fyrst var gert ráð fyrir.
Sementstankurinn yfirfylltist þegar dælt var í hann úr flutningaskipi í höfninni. Um 70 tilkynningar hafa borist um tjón vegna sementsfoks á fasteignir. Búið er að þrífa 25 hús, þau sem fengu einna mest yfir sig, en gera þurfti hlé á þrifum vegna frosts. Um 250 bílar hafa verið þrifnir eftir atvikið, þrífa þurfti þá með sýrublöndu til þess að ná efninu af.
Sementsverksmiðjan segist nú hafa upplýsingar um að gosið hafi staðið lengur yfir en áður var talið. Því gæti meira sement hafa borist út í andrúmsloftið en áður var áætlað. Gunnar H. Sigurðsson, framkvæmdastjóri fyrirtækisins, taldi upprunalega að það hefði verið frá 200 kílóum að tveimur tonnum.
Síðan hafa komið fram vísbendingar um að óhappið hafi staðið í eitthvað lengri tíma. Þegar ég mat þetta var ég ekki með neinn tíma í huga heldur var ég bara að meta það magn sem hafði farið út frá okkur.
Hann segist þó ekki viss um hversu lengi atvikið stóð og ekki verði hægt að meta magnið fyrr en komið er á hreint hve vítt það dreifðist. Fólk sem býr í námunda við tankana hefur getið sér þess til að allt að 100 tonn hafi farið út.
Nei það er alveg útilokað. Það er alveg útilokað. Við vitum ekki annað á þessari stundu en að það hafi alla vega farið út þessi 200 kíló til tvö tonn.
Sjálfsagt sé að skoða hvort meira hafi sloppið út og það geri fyrirtækið nú með verkfræðistofunni Eflu. Þá eigi einnig að meta loftgæði á svæðinu. Engin ástæða sé þó til að ætla að rykið sem gaus úr tanknum hafi ógnað heilsu fólks.
Talið er að meira sement hafi sloppið út í andrúmsloftið en gert var ráð fyrir í fyrstu, þegar sementstankur á höfninni á Akranesi yfirfylltist og sement gaus upp úr honum. 250 bílar hafa verið þvegnir og 70 tjónstilkynningar hafa borist vegna sements á húsum. 